Sender Donebach

Da Sender Dumboch waa in Långwellesender vum Deitschlåndfunk in Dumboch bei Mude im Odewald.

 Lag 
mini|hochkant|Sendemaschd mid Schbannseile

Da Sender is uf are Hochfläsch vum Hinnare Odewald in-are Heh vun 500 m i. NN glei beim Dorf Dumboch, in Bade, in da Neh vun da Bayrisch Grenz gschdanne. Dumboch ghert zur Gemoinde Mudau im Negger-Odewald-Kreis. Di zwee Sendemaschde sinn uf-eme Gelände gschdanne, wu di Wehrmacht 1939 un 1940 gerodt hot, weil se do in Milidärflugblatz oirischde wollde. Der is awwer nie färdisch worre.

 Gschischt 

Di Bundesposchd hot in geeignde Schdåndort fär-en Långwellesender vum Deitschlåndfunk gsucht, damit der in gånz Deitschlånd empfånge werre kånn. Am End hawwe se denn uf-m Gelände vum Flugblatz vun Dumboch gfunne un in de Johre 1965 bis 1967 vier 200 m hohe Sendemaschde uffgschdellt. Weil da Sender awwer im Bedrieb Schdearunge vum rumänische Sender Braşov ausgeleest hot, hot ma do e ånnari Leesung finne misse.

1972 hot ma dånn zwee vun de Maschde abgebaut un di zwee iwwarische zu-are Rischdåndenn umgemoddlt. Mit derre hot ma di Ausschdrahlung in da Rischdung vun Rumänie schdärger ausblende kenne. 1982 hawwe se zwee neie Sendegeräde oigerischt un gleischzeidisch heeschare Maschde vun 363 m ufgschdellt. Da Sender is zuledschd vun da Firma Media Broadcast GmbH fär de Deitschlåndfunk betriwwe worre. Zum 1. Januaa 2015 sin alle Långwellesender vum Deitschlåndfunk abgschalt worre. Am 2. Mätz 2018 hot ma di zwee Sendemaschde vun Dumboch mid Schbrengladunge an de viele Haldeseile zum Umfalle gebrocht.

 Teschnisches 


Da Sender Dumboch hot des Progråmm vum Deitschlåndfunk uf da Långwellefrequenz 153 kHz ausgschdrahlt, dagsiwwer mid-are Leischdung vun 500 kW un in da Nacht mit 250 kW. Dodemit hot des Progråmm fläschedeggend in gånz Deitschlånd empfånge werre kenne, bis uf Oschtbayan. Aa in da Schweiz, im Nordoschde vun Frånkreisch, in Luxebuajg, Belgïe, Hollånd un teilweis in Großbridånnje konnt ma-s heare. Weil da Sender in Rischdung Siedoschde abgschirmt waa, daß da rumänische Sender Braşov net beoidräschdischt worre is, hot ma-n in Oschdbayan net empfånge gekennt. Desweje hot ma dort noch in Sender oirischde misse. Denn hot ma 1979 in Erching uffgschdellt un 1989 schließlisch noch Aholming verlegt.

 Bsunnares 

Mit ihrer Heh vun 363 Meder waare di zwee Sendemaschde vun Dumboch des hegschde Bauwerk vun da alt Bundesrebublik un des zwetthegschde vun Deitschlånd, noch-em 368 Meder hoche Fernsehturm vun Berlin.

 Netzseide 

Kategorie:Technik
Kategorie:Odewald